text: Mærsk åbner redningscenter i Esbjerg
  16 januar 2012 kl. 11.21
  Centret skal give mærsk-ansatte mulighed for at træne i overlevelse blandt andet i et nyt træningsbassin.
  I dag holdt Mærsk i Esbjerg åbningsreception for deres nye rednings- og træningscenter. 
  - Før havde vi tingene spredt ud over hele byen. Det var et logistisk mareridt, da vi skulle flytte folk frem og tilbage hver gang, vi havde kurser, siger Michael Bang, kommerciel chef på Mærsk Træning Esbjerg, til TV SYD og fortsætter:
  - Vi er utrolig stolte, det har været en arbejdsproces af en anden verden. Vi startede med en stor, kold stålhal for fire måneder siden. I dag har vi en fuldt arbejdende svømmepøl med alt, hvad der kræves i off-shore sektoren.
  Centeret har faciliteter til træning i brandslukning, førstehjælp og redning fra luften og er åbent for alle virksomheder. Det er dog især offshore-branchen, der forventes at bruge centret.
  - Vi har prøvet at fremtidssikre os, så de kurser, vi skal udbyde for industrien fremadrettet, har de nye standarder, der kræves, indarbejdet i vores faciliteter. På den måde kan vi om 10 år tilbyde de kurser, vi leverer i dag, siger Michael Bang til TV SYD.
  